Eron qurolli kuchlari mamlakat xavfsizligiga tahdid soladigan AQSh kemalariga hujum qiladi. Bu haqda Islom inqilobi qo‘riqchilari korpusi qo‘mondoni Husayn Salomiy ma’lum qildi. Foto: AP «Har bir qadamga tezkor va keskin javob qaytariladi. Amerikaliklar ilgari ham bizning harakatlarimizni o‘zlarida sinab ko‘rishgan», - dedi Salomiy. U AQSh prezidenti Donald Trampning bayonotiga ana shunday javob qaytardi. Chorshanba kuni Amerika rahbari AQSh kemalarini ta’qib qiluvchi Eron kemalarini yo‘q qilishga buyruq berganini aytgandi. 15 aprel kuni AQSh harbiy-dengiz kuchlari beshinchi floti matbuot xizmati Eron harbiy katerlari Fors ko‘rfazida Amerika jangovar kemalari yaqinida xavfli manyovrlarni amalga oshirganini xabar qilgandi. Xabarda qayd etilishicha, Eron katerlari AQSh kemalariga 9 metr masofagacha yaqinlashgan.